ระเบียบกรมสรรพสามิต ว่าด้วยการเปรียบเทียบคดี พ.ศ. 2540 (ฉบับที่ 2) พ.ศ. 2550

ระเบียบกรมสรรพสามิต
ระเบียบกรมสรรพสามิต
ว่าด้วยการเปรียบเทียบคดี
พ.ศ. ๒๕๔๐ (ฉบับที่ ๒)
พ.ศ.
๒๕๕๐
 

โดยที่เป็นการสมควรแก้ไขเพิ่มเติมระเบียบกรมสรรพสามิต
ว่าด้วยการเปรียบเทียบคดี พ.ศ. ๒๕๔๐ อาศัยอำนาจตามความในมาตรา ๔๔ ทวิ
แห่งพระราชบัญญัติสุรา พ.ศ. ๒๔๙๓ ซึ่งแก้ไขเพิ่มเติมโดยพระราชบัญญัติสุรา (ฉบับที่
๓) พ.ศ. ๒๕๑๐ มาตรา ๕๔ แห่งพระราชบัญญัติยาสูบ พ.ศ. ๒๕๐๙ และมาตรา ๑๓๓
แห่งพระราชบัญญัติภาษีสรรพสามิต พ.ศ. ๒๕๒๗
ที่บัญญัติให้อธิบดีหรือผู้ที่ได้รับมอบหมายจากอธิบดีมีอำนาจเปรียบเทียบคดีความผิดที่มีโทษปรับสถานเดียวหรือความผิดที่มีโทษปรับหรือโทษจำคุกไม่เกินหนึ่งเดือนได้
กรมสรรพสามิตจึงวางระเบียบปฏิบัติการเปรียบเทียบคดีไว้ ดังต่อไปนี้

ข้อ ๑
ระเบียบนี้เรียกว่า ระเบียบกรมสรรพสามิต
ว่าด้วยการเปรียบเทียบคดี พ.ศ. ๒๕๔๐ (ฉบับที่ ๒) พ.ศ. ๒๕๕๐

ข้อ ๒[๑]
ระเบียบนี้ให้ใช้บังคับตั้งแต่วันออกประกาศเป็นต้นไป

ข้อ ๓
ให้ยกเลิกความในข้อ ๑๖
แห่งระเบียบกรมสรรพสามิต ว่าด้วยการเปรียบเทียบคดี พ.ศ. ๒๕๔๐ ลงวันที่ ๒๘ เมษายน
พ.ศ. ๒๕๔๐ และให้ใช้ความต่อไปนี้แทน
ข้อ ๑๖ ในคดีที่ผู้มีอำนาจเปรียบเทียบคดีเห็นว่า
เป็นกรณีที่ไม่อาจเปรียบเทียบคดีได้ หรือกรณีที่ไม่สมควรเปรียบเทียบ
หรือกรณีที่ผู้ต้องหายินยอมให้เปรียบเทียบแล้วไม่ชำระเงินค่าปรับภายในกำหนดเวลา
ก็ให้ส่งพนักงานสอบสวนดำเนินคดีต่อไป
สำหรับกรณีที่ไม่สมควรเปรียบเทียบให้ผู้มีอำนาจเปรียบเทียบคดีพิจารณาโดยคำนึงถึง
(๑) การกระทำผิดตามกฎหมายสรรพสามิตในกรณีนำเข้า
ทำ ขาย ซื้อ หรือมีไว้ในครอบครอง โดยไม่ได้รับอนุญาตหรือมิได้เสียภาษี
(๒) เจตนาที่จะหลีกเลี่ยงภาษี
(๓) ลักษณะการกระทำผิด เช่น
กระทำความผิดเป็นกระบวนการมีผู้เกี่ยวข้องจำนวนมากมีการจัดตั้งนิติบุคคลหรือบุคคลเข้ามาดำเนินการในกิจการที่มีการหลีกเลี่ยงภาษี
(๔) จำนวนครั้งที่กระทำผิดบ่อยครั้งหรือกระทำผิดอยู่เป็นประจำเช่น
ในรอบปี รอบเดือนใบอนุญาตหรือการขอนำเข้า
(๕)
พฤติการณ์อื่นที่แสดงให้เห็นว่าผู้กระทำผิดจงใจปฏิบัติอันเป็นการฝ่าฝืนต่อกฎหมาย


ประกาศ
ณ วันที่ ๒๗ มิถุนายน พ.ศ. ๒๕๕๐
วิสุทธิ์
ศรีสุพรรณ
อธิบดีกรมสรรพสามิต






























ปริยานุช/ผู้จัดทำ
๑๓
กันยายน ๒๕๕๐

[๑] ราชกิจจานุเบกษาเล่ม
๑๒๔/ตอนพิเศษ ๑๐๖ ง/หน้า ๑๗/๒๙ สิงหาคม ๒๕๕๐